Царква ў гонар святых царственных пакутнікаў і новапакутнікаў і вызнаўцаў ХХ стагоддзя

Царква ў гонар святых царственных пакутнікаў і новапакутнікаў і вызнаўцаў ХХ стагоддзя — праваслаўны храм у Магілёве, размешчаны ў цэнтры парку культуры і адпачынку імя М. Горкага на замчышчы.

 Гісторыя 
Першапачаткова храм быў задуманы як храм-помнік усім мучанікам і воінам, што загінулі ў XX стагоддзі. Ідэя яго будаўніцтва належыць архіепіскапу Магілёўскаму і Мсціслаўскаму Максіму (Кроху). 20 жніўня 2000 годзе, пасля працяглых спрэчак, якія выклікалі значны рэзананс, члены сям’і Мікалая II былі прылічаны да ліку святасці «пакутнікі» Рускай праваслаўнай царквой Маскоўскага патрыярхата і з таго часу шануюцца як «царскія пакутнікі».

24 ліпеня 2001 года ў пас. Лясное архіепіскап Максім (Кроха) прадставіў план і макет храма-помніка Прэзідэнту Беларусі Аляксандру Лукашэнку, які ўхваліў яго і абяцаў сваю фінансавую дапамогу.

Пасля смерці Максіма ў 2002 годзе часовае кіраванне Магілёўскай епархіяй прыняў мітрапаліт Мінскі і Слуцкі Патрыяршы экзарх усяе Беларусі Філарэт. 4 чэрвеня 2002 года ён прыняў рашэнне прыпісаць будучы храм-помнік да кафедральнага сабора, а яго будаўніцтва даручыў настаяцелю сабора протаіерэю Генадзю Пацэвічу, іерэю Сергію Сіўцу і старшыне прыхадскога савета храма ў в. Палыкавічы Аляксандру Белавусаву. Філарэт таксама пісьмова зацвердзіў макет храма і хадайнічаў перад гарадскімі ўладамі аб выдзяленні месца пад будаўніцтва. Гарвыканкам вызначыў гэта месца ў парку імя А. М. Горкага.

Як аргумент пры выбары месца размяшчэння храма вернікі прыводзілі той факт, што калісьці ў старажытнасці на Замкавай гары існаваў праваслаўны храм. Акрамя таго сам парк да 1917 года называўся Мікалаеўскім садам, а на суседняй Савецкай плошчы знаходзіўся дом губернатара, дзе размяшчалася Стаўка Мікалая II.

27 верасня 2002 года на свята Уздзвіжання на месцы будаўніцтва будучага храма быў пастаўлены і асвячоны Крыж з іконай Святых царскіх мучанікаў. У тым жа годзе архітэктарамі У. Чаленкам і А. Бараноўскім быў распрацаваны праект царквы.

У 2005 годзе па блаславенні епіскапа Сафронія (Юшчука) быў створаны прыход храма Святых Царскіх Мучанікаў.

 Супраціўленне будаўніцтву 
Ідэя ўзвядзення храма ў парку імя А. М. Горкага выклікала шырокі рэзананс сярод гараджан. Асобныя ўплывовыя асобы горада і вобласці таксама выступілі супраць будаўніцтва храма пад дэвізам: «Будуйце дзе заўгодна, але толькі не тут». У СМІ горада і вобласці ў 2002—2005 гадах была гэтая пазіцыя была падтрыманая. Адзін з артыкулаў у газеце магілёўскага выканаўчага камітэта «Веснік Магілёва» называўся «Будаўніцтва храма на Савецкай плошчы — блюзнерства». Праваслаўныя адказалі артыкулам «Блюзнерствам з’яўляецца не будаўніцтва храмаў, а разбурэнне іх». Другі артыкул праваслаўных пад назвай «На месцы храма можа быць толькі храм» была апублікавана ў газеце «Вячэрні Магілёў».

Вернікі ў адказ сабралі 14 тысяч подпісаў у падтрымку будаўніцтва храма, якія накіравалі на імя Прэзідэнта Беларусі А. Лукашэнкі. Аб храме хадайнічаў у тым ліку Старшыня палаты Прадстаўнікоў Нацыянальнага сходу Беларусі Уладзімір Канаплёў, адзін з найбольш блізкіх да Лукашэнкі людзей. У адказе было адзначана, што Прэзідэнт «лічыць мэтазгодным будаўніцтва храма ў парку імя А. М. Горкага». Неўзабаве пасля гэтага пад будаўніцтва храма быў адведзены зямельны ўчастак.

 Будаўніцтва 
Храм-помнік пераважна будавалі на ахвяраванні вернікаў і спонсараў. У сценах закладзеныя цагліны з імёнамі фундатараўМітрапаліт Павел асьвяціў у Магілёве храм памяці царскай сям’і ФОТА.

6 мая 2009 года ігумення Свята-Мікольскага жаночага манастыра Яўгенія падарыла прыходу храма Святых Царскіх Мучанікаў звон дарэвалюцыйных часоў з выявай Мікалая II. У канцы 2010 года адміністрацыя горада перадала прыходу найвялікшы звон (270 кг) з калекцыі, падоранай Магілёву кіраўніцтвам управы раёна Сакаліная гара Усходняй адміністрацыйнай акругі Масквы.

Будаўніцтва храма было завершана ў 2013 годзе.

16 лютага 2014 года Мітрапаліт Мінскі і Слуцкі Павел, Патрыяршы Экзарх усяе Беларусі Павел (Панамароў) асвяціў храм.

Пры царкве дзейнічае нядзельная школа, маецца царкоўная бібліятэка.

 Сучаснасць 

 Спасылкі 

 Сайт прыхода 

Катэгорыя:Праваслаўныя храмы Магілёва
Катэгорыя:2013 год у Магілёве
Катэгорыя:Храмы Магілёўскай і Мсціслаўскай епархіі
Катэгорыя:Будынкі і збудаванні Уладзіміра Чаленкі